Hou jou huis veilig die vakansie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hou jou huis veilig die vakansie
Hou jou huis veilig die vakansie
Woensdag | 13 Desember | 2017
Die Desembervakansie het uiteindelik aangebreek en dit beteken talle mense kry tyd vir 'n blaaskans. Dit beteken egter ook gewoonlik verhoogde kriminele aktiwiteit, so maak seker jou huis is veilig terwyl jy met vakansie is.
Jy kan ongelukkig nie al jou besittings saam met jou op vakansie neem nie maar jy kan sekere voorsorgmaatreëls tref om te probeer seker maak jou huis is veilig terwyl jy nie tuis is nie.
Volgens Virseker skakel misdadigers tussen Oktober en Desember na 'n hoë rat oor en neem voorvalle van huisbraak dramaties toe.
Virseker het die volgende veiligheidswenke om jou huis te probeer beskerm wanneer jy met vakansie gaan:
Laat weet jou veiligheidsmaatskappy en/of die buurtwag dat jy met vakansie gaan. Jy kan ook jou bure vra om 'n ogie te hou en dinge te doen soos om jou vuilgoedblik uit te neem of die posuit te haal sodat dit die indruk skep dat iemand tuis is.
Moenie op sosialemedia-platforms adverteer dat jy met vakansie is nie aangesien die verkeerde persoon dit dalk kan opmerk.
Installeer veiligheidsligte indien jy nog nie het nie aangesien dit skelms die skrik op die lyf behoort te jaag of ten minste sodat jou bure kan sien as daar beweging in die erf is.
Maak seker jou alarm is in 'n werkende toestand en dat dit steeds sal werk indien daar dalk 'n kragonderbreking is.
Gaan al jou slotte en diefwering na om seker te maak dat alles nog in 'n goeie werkende toestand en heel is.
Moenie waardevolle besittings of geld opsigtelik laat rond lê
Sluit jou waardevolle juweliersware, dokumente, ens. in 'n kluis toe.
Indien jy jou motor by die huis los, sit die sleutels iewers weg waar dit nie sommer gekry sal word nie.
Maak honderd persent seker dat al jou vensters toe is en dat al jou deure gesluit is.
Sit bordjies op wat waarsku dat jy 'n veiligheidsstelsel het; dit sal help om booswigte af te skrik.
Volgens Virseker toon eisdata dat daar sekere huishoudelike items is wat diewe gedurende hulle vinnige strooptog aantrek.
Elmarie Twilley van Virseker sê om te vermy dat jou huis geteiken word en om verliese te minimaliseer indien daar wel ingebreek word, behoort jy stappe te doen om die hoëwaarde draagbare items waarna hulle op soek is weg te steek. "Jy moet ook seker maak dat al jou kosbare besittings verseker is."
Inligting wat verkry is van eise teen versekering toon die topitems wat inbrekers steel:
Kontant – Moet nooit kontant in jou huis laat rondlê of dit versteek in laaie of kluise wat nie stewig vasgebout is nie.
Vuurwapens – Indien jy 'n wapen besit, behoort dit ongelaai in 'n versigtig versteekte, vasgeboute kluis toegesluit te wees.
Draagbare rekenaars en -toestelle – Eisedata getuig toenemend daarvan dat inbrekers vinnig toegang tot 'n woning verkry deur vensters en ruite te breek en dan mobiele toestelle te gryp wat op koffietafels of kombuisblaaie gelaat is.
Juweliersware – Halssnoere, ringe en armbande kan maklik in broeksakke ingedruk word en is 'n vinnige en maklike wenskoot vir inbrekers.
Hekmotors – Beskerm jou hekmotor deur dit stewig met 'n steunraam aan die grond binne jou eiendom te anker. Bring ook elektriese omheining op grensmure aan om dit moeiliker te maak vir 'n dief om toegang tot jou eiendom te verkry.
Motors – Wanneer jy jou motor by die huis los, maak seker dat jy jou motorsleutels in 'n kluis wegsluit en nie net aan sleutelhakies los nie. Indien jy 'n toesluit-motorhuis het, sluit jou motor liefs deeglik toe.